钦定古今图书集成/明伦汇编/氏族典/第084卷 > 胡宪
## 钦定古今图书集成/明伦汇编/氏族典/第084卷 > 胡宪

按《宋史胡宪传》：“宪字原仲，居建之崇安。生而静悫，不
妄笑语。长从从父胡安国学，平居危坐植立，时然后
言，虽仓卒无疾言遽色，人犯之未尝校。绍兴中，以乡
贡入太学。会伊、洛学有禁，宪独阴与刘勉之诵习其
说。既而学《易》于谯定，一意下学，不求人知。一旦，揖诸
生归故山，力田卖药，以奉其亲。安国称其有隐君子”
之操，从游者日众，号“籍溪先生”，贤士大夫亦高仰之。
折彦质、范冲、朱震、刘子羽、吕祉、吕本中共以其行义
闻于朝，上特召之。宪辞母老，乃赐进士出身，授左迪
功郎，添差建州教授。宪不得已就训，日与诸生接训
以为己之学，学者大化。以母年高，不乐居官舍，求监
南岳庙以归。久之，起为福建路安抚使司属官，复请
祠去。秦桧方用事，诸贤零落，宪家居不出。桧死，以大
理司直召，未行，改秘书正字。既至，疏言：“金人大治汴
京宫室，势必败盟。今元臣、宿将惟张浚、刘锜在，识者
皆谓金果南牧，非此两人莫能当。愿亟起之，臣死不
恨。”时两人皆为积毁所伤，未有显言其当用者，宪独
首言之。疏入，即求去。上嘉其忠，诏改秩与祠归。方宪
之以馆职召也，适秦桧讳言之后，宪与王十朋、冯方、
查籥、李浩相继论事，太学生为《五贤诗》以歌之。绍兴
三十二年卒，年七十七。